Diari Oficial de la Generalitat Valenciana


Sumari del DOGV 6324, del 03-08-2010 (2010/8934)

DECRET 112/2010, de 30 de juliol, del Consell, pel qual es regulen els preus públics pels servicis d'allotjament, transport i manutenció prestats en el Complex Educatiu de Cheste.
-----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/07/30/112/dof/vci/html**

### Dades del document

Número de DOGV
:   6324

Data del DOGV
:   03-08-2010

Secció del DOGV
:   I. DISPOSICIONS GENERALS

Número del document
:   2010/8934


Data del document
:   30-07-2010

Organisme emissor
:   Conselleria d'Educació

Tipus de document
:   Decret

Correcció d'errades

 Descriptors 

:   * legislació
    * centre d'ensenyament
    * llista de preus
    * ensenyament professional

DECRET 112/2010, de 30 de juliol, del Consell, pel qual es regulen els preus públics pels servicis d'allotjament, transport i manutenció prestats en el Complex Educatiu de Cheste. [2010/8934]  
Preàmbul  
El Decret 73/1991, de 13 de maig, del Consell, establix el règim general aplicable als preus públics de la hisenda pública valenciana i, concretament, el procediment que ha de seguir-se per a la fixació i aprovació de les quanties d'estos, els quals, en la mesura que siga possible, hauran de cobrir com a mínim els costos econòmics originats per l'entrega dels corresponents béns o la prestació dels servicis de què es tracte. No obstant això, de conformitat amb l'apartat 4 de l'article 2 de la dita norma, podran establir-se preus públics inferiors a estos costos, si hi ha raons socials, benèfiques, culturals o d'interés públic que així ho aconsellen.  
Els decrets 227/1991, de 9 de desembre, i 159/1992, de 28 de setembre, del Consell, determinen la relació de béns, servicis i activitats susceptibles de ser retribuïts per mitjà de preus públics, entre els quals es troben els servicis d'allotjament, transport i manutenció en el Complex Educatiu de Cheste.  
Així mateix, el Decret 142/1997, d'1 d'abril, del Consell (derogat amb l'entrada en vigor del Decret 9/1998, de 3 de febrer), va instaurar, en relació amb els servicis prestats en el Complex Educatiu de Cheste, un règim normatiu marc que gaudira de l'estabilitat necessària i la vigència del qual, per tant, fóra indefinida, sense perjuí de les modificacions puntuals que si és el cas convinguera introduir en el dit règim conforme les necessitats de gestió ho anaren aconsellant.  
En este sentit, el Decret 9/1998, de 3 de febrer, del Consell, va regular els preus públics pels servicis d'allotjament, transport i manutenció prestats en el Complex Educatiu de Cheste, que no s'han modificat ni actualitzat des de llavors.  
Pel que antecedix i donat el temps transcorregut des de l'última regulació de preus públics pels servicis esmentats i, segons el que disposa l'article 3.2 del citat Decret 73/1991, de 13 de maig, prèvia elaboració de la corresponent memòria economicofinancera, a la vista de l'informe favorable de la Conselleria d'Economia, Hisenda i Ocupació, a proposta del conseller d'Educació, i amb la deliberació prèvia del Consell, en la reunió del dia 30 de juliol de 2010,  
DECRETE  
Article 1. Objecte  
El present decret té com a objecte la regulació del règim jurídic aplicable als preus públics que ha d'exigir la Generalitat pels servicis prestats en el Complex Educatiu de Cheste a què es referix l'article següent.  
Article 2. Pressupost de pagament  
Els servicis per la prestació dels quals s'exigiran els preus públics objecte del present decret són els següents:  
1. Allotjament.  
2. Transport.  
3. Manutenció.  
Article 3. Obligats al pagament  
Són subjectes obligats al pagament dels servicis a què es referix l'article anterior els usuaris d'estos. En particular:  
1. L'alumnat del Complex Educatiu de Cheste que curse qualsevol de les ensenyances del vigent sistema educatiu.  
2. Els participants en activitats promogudes per les administracions públiques que se celebren en les instal·lacions del Complex Educatiu de Cheste.  
  
\* \* \* \* \*  
3. El personal al servici de l'administració del Consell amb destí en el Complex Educatiu de Cheste.  
4. Altres usuaris.  
Article 4. Exempcions  
Gaudixen d'exempció del pagament dels preus públics objecte del present decret, a més dels casos previstos en l'article 82 de la Llei Orgànica 2/2006, de 3 de maig, d'Educació, els següents usuaris:  
1. Alumnat pertanyent als plans d'especialització esportiva del Consell Valencià de l'Esport i matriculat en l'Institut d'Educació Secundària núm. 1 de Cheste.  
2. Personal amb la condició de col·laborador en el centre residencial.  
3. Usuaris a qui per circumstàncies excepcionals la conselleria amb competències en matèria d'educació eximisca del pagament mitjançant una resolució motivada.  
Article 5. Quanties  
1. Els preus públics objecte del present decret s'exigiran conforme al següent quadro; s'aplicarà, si és el cas, el tipus de l'Impost sobre el Valor Afegit vigent en el moment de sol·licitar el servici.  
2. Als efectes de l'epígraf b).2, quan es produïsquen noves sol·licituds de parades en localitats o llocs no previstos, els seran aplicables les tarifes que corresponguen basant-se en el quilometratge establit per a cada una de les zones del dit epígraf.  
Article 6. Exigibilitat i pagament  
L'obligació de pagament dels preus públics regulats en este decret naixerà quan es presten els corresponents servicis. No obstant això, el seu pagament s'efectuarà d'acord amb les regles següents:  
1. Tractant-se dels preus públics pels servicis d'allotjament i manutenció prestats a l'alumnat en règim d'internat i el corresponent al servici de transport prestat als/a les empleats/des públics/ques, s'efectuarà de forma fraccionada, d'acord amb el criteri següent:  
a) La tercera part de l'import en el moment de fer efectiva la matrícula, per al cas de l'alumnat, i en la primera quinzena de setembre per al cas dels/de les empleats/des públics/ques .  
b) La segona tercera part en la primera quinzena del mes de gener.  
c) La tercera part restant en la primera quinzena del mes de març.  
Quan un/a alumne/a cause baixa en qualsevol dels centres docents del Complex o renuncie a la prestació del servici sol·licitat, no existirà obligació de pagament dels terminis el període d'ingrés dels quals comence el dia de la baixa, de la renúncia o en una data posterior.  
De la mateixa manera, no existirà esta obligació de pagament en el cas que els/les empleats/des públics/ques renuncien, en les mateixes condicions esmentades en el paràgraf anterior, al servici de transport per motius de mobilitat professional o personal.  
2. En la resta de casos, el preu s'exigirà per anticipat i a partir del moment en què es formule la corresponent sol·licitud.  
Article 7. Actualització de quanties  
L'actualització dels preus públics establits en el present decret s'efectuarà anualment, mitjançant una orde de la conselleria amb competències en matèria d'educació, i s'aplicarà als dits efectes el percentatge que representa la variació de l'índex de preus al consum (IPC) general d'àmbit estatal, experimentada entre el IPC del mes de entrada en vigor del present decret i el del mes que tanque l'any complet d'aplicació d'estos preus públics.  
Per a actualitzacions successives, s'aplicarà cada any el percentatge que resulte de la variació interanual de l'IPC general d'àmbit estatal, experimentada des de l'últim mes objecte de revisió.  
DISPOSICIÓ DEROGATÒRIA  
Única. Derogació normativa  
1. Queda derogat el Decret 9/1998, de 3 de febrer, del Consell, pel qual s'establixen les quanties dels preus públics que ha de percebre la Conselleria de Cultura, Educació i Ciència per la prestació del servici d'allotjament, transport i manutenció en el Complex Educatiu de Cheste.  
2. Així mateix, queden derogades totes les disposicions que, del mateix rang o d'un rang inferior, s'oposen al que disposa el present decret.  
DISPOSICIONS FINALS  
Primera. Desplegament  
Es faculta el conseller amb competències en matèria d'educació per a dictar totes les disposicions que siguen necessàries per al desplegament i aplicació del present decret.  
Segona. Entrada en vigor  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
València, 30 de juliol de 2010  
El president de la Generalitat,  
FRANCISCO CAMPS ORTIZ  
El conseller d'Educació,  
ALEJANDRO FONT DE MORA TURÓN


Còpia Permalink ELI